Смернице за организациje цивилног друштва за подношење предлога пројеката у оквиру Програма подршке цивилном друштву

**Донације за покретање нових идеја и развој организација**

**Позив је стално отворен**

euresurscentar.bos.rs

Пројекат „ЕУ Ресурс центар за цивилно друштво у Србији“

**РЕЗИМЕ**

**Програм донација за покретање нових идеја и развој организација је намењен новооснованим и малим ОЦД које делују на нивоу локалних заједница.** Овај програм донација је осмишљен тако да омогући ОЦД да унапреде постојеће капацитете и додатно развију и примене у пракси идејна решења којима се доприноси текућим реформским процесима неопходним за неометани наставак приступања Србије ЕУ.

**Које активности ће бити подржане?**

Неопходно је да подржане активности буду засноване на: а) потреби за развијањем нових идеја ради решавања одређеног изазова или коришћења развојног потенцијала заједнице и б) развоју интерних капацитета (знања и вештина) неопходних за подршку текућим реформским процесима.

**Финансијска подршка**

Организације могу да конкуришу за финансијску подршку за пројекте у максималној вредности до **117.000,00 РСД.**

Период трајања пројекта је **три месеца**.

**Програм донација за покретање нових идеја и развој организација је** **стално отворен и током 2024. године биће подржано до 35 пројеката организација цивилног друштва.**

У оквиру Програма донација за покретање нових идеја и развој организација (2023 – 2026), организација цивилног друштва **може добити финансијску подршку највише два пута.**

**Додатне информације**

Заинтересоване организације цивилног друштва могу доставити своје предлоге пројеката Београдској отвореној школи, Новосадској новинарској школи, Ужичком центру за права детета и организацији ENECA, у зависности од тога ком округу припадају.

*Учешће у овом Позиву не искључује учешће подносиоца предлога пројеката да у другим позивима који су расписани у оквиру ЕУ Ресурс центра за цивилно друштво у Србији (нпр. донације за јавно заговарање и учешће грађана, донације за неодложну подршку).*

**САДРЖАЈ**

[1. Програм подршке цивилном друштву у реформским процесима у оквиру приступања Србије Европској унији 4](#_Toc160547063)

[2. Програм донација за покретање нових идеја и развој организација 4](#_Toc160547064)

[2.1. Циљеви и очекивани резултати 4](#_Toc160547065)

[2.2. Тематске области 5](#_Toc160547066)

[2.3. Структура Програма 5](#_Toc160547067)

[2.3.1. Финансијска подршка 6](#_Toc160547068)

[2.3.2. Тренинзи и менторска подршка 6](#_Toc160547069)

[3. Правила и услови за учешће у Програму донација за покретање нових идеја и развој организација 6](#_Toc160547070)

[3.1. Општи услови за учешће 6](#_Toc160547071)

[3.1.1. Носилац пројекта 7](#_Toc160547072)

[3.2. Активности за које се може тражити подршка 7](#_Toc160547073)

[3.3. Дозвољени и недозвољени трошкови 8](#_Toc160547074)

[3.3.1. Шта су дозвољени трошкови? 8](#_Toc160547075)

[3.3.2. Шта су недозвољени и неприхватљиви трошкови? 9](#_Toc160547076)

[4. Правила за подношење предлога пројеката у оквиру Програма донација за покретање нових идеја и развој организација 9](#_Toc160547077)

[4.1. Како поднети предлог пројекта? 9](#_Toc160547078)

[4.2. Неопходна документација за подношење предлога пројеката 10](#_Toc160547079)

[4.3. Рок за подношење предлога пројеката 10](#_Toc160547080)

[4.4. Додатне информације 11](#_Toc160547081)

[5. Оцена предложених предлога пројеката 11](#_Toc160547082)

[5.1. Критеријуми за оцену предлога пројеката 11](#_Toc160547083)

[5.2. Обавештавање о резултатима конкурса 12](#_Toc160547084)

[5.3. Стандардна правила и праксе Европске уније 12](#_Toc160547085)

# 1. Програм подршке цивилном друштву у реформским процесима у оквиру приступања Србије Европској унији

Београдска отворена школа (БОШ) спроводи вишегодишњи Програм подршке цивилном друштву у оквиру приступања Србије Европској унији као једну од активности на пројекту „ЕУ Ресурс центар за цивилно друштво у Србији“ (у даљем тексту: ЕУ Ресурс центар). ЕУ Ресурс центар води БОШ у партнерству са Новосадском новинарском школом, организацијом ENECA, Ужичким центром за права детета, Новом планском праксом, Сигурним стазама, Младим пољопривредницима Србије и међународним партнером, фондацијом Фридрих Еберт (*Friedrich Ebert Stiftung*).

Активности ЕУ Ресурс центра су усмерене на убрзавање процеса приступања Србије Европској унији (ЕУ) кроз креирање подстицајног окружења за цивилно друштво и активно учешће актера који су изван система јавне управе у процесима доношења одлука. ЕУ Ресурс центар својим активностима, такође, унапређује капацитете организација цивилног друштва (у даљем тексту ОЦД) и неформалних група ради њиховог позитивног утицаја на текуће реформе и процес приступања Србије Европској унији.

|  |
| --- |
| Активности ЕУ Ресурс центра у оквиру Програма подршке организацијама цивилног друштва и неформалним групама, обухватају неколико видова подршке:  а) подршку кроз **доделу различитих врста донација** (донације за јавно заговарање и учешће грађана, донације за неодложну подршку, донације за покретање нових идеја и развој организација, донације за посредничке организације, донације за неформалне групе); б) подршку у изградњи капацитета **спровођењем** **обука и пружањем менторства** за примену стечених знања у пракси. |

Пројекат је подржан од стране Делегације Европске уније у Србији и биће реализован од 2023. до 2026. године.

# 2. Програм донација за покретање нових идеја и развој организација

БОШ, Новосадска новинарска школа, организација ENECA и Ужички центар за права детета спроводе Програм донација за покретање нових идеја и развој организација.

**Програм донација за покретање нових идеја и развој организација је намењен новооснованим и малим ОЦД које делују на нивоу локалних заједница.** Овај програм је осмишљен тако да омогући малим и новооснованим ОЦД да унапреде постојеће капацитете и додатно развију и примене у пракси идејна решења којима се доприноси текућим реформским процесима неопходним за неометани наставак приступања Србије ЕУ, усвајање и примену европских стандарда и вредности и наставак процеса демократизације у Србији.

## 2.1. Циљеви и очекивани резултати

**Циљеви** Програма донација за покретање нових идеја и развој организација су:

* допринос развоју постојећих активности малих и новооснованих организација или пилотирање нових идеја у оквиру процеса приступања Србије ЕУ;
* допринос оснаживању интерних капацитета организација ради повећања њиховог деловања у оквиру текућих реформи у процесу приступања Србије ЕУ.

Активности спроведене у оквиру Програма донација за покретање нових идеја и развој организација треба да воде остваривању следећих **резултата:**

1. унапређено деловање организација које пилотирају нове идеје у оквиру приступања Србије ЕУ и започињу деловање у новој тематској области;
2. ојачани интерни капацитети организације како би се обезбедило њено успешније деловање у оквиру реформских процеса;
3. допринос унапређењу стратешког, нормативног и институционалног оквира, као и развијању пракси неопходних за развој подстицајног окружења за учешће ОЦД у процесима доношења одлука и реформским процесима;
4. представљени нови подаци и чињенице који су неопходни за реформе јавних политика.

Од подносилаца предлога пројеката се очекује да јасно покажу како ће њихови пројекти допринети остваривању наведених циљева и резултата Програма донација за покретање нових идеја и развој организација, и у којој мери.

## 2.2. Тематске области

За Програм донација за покретање нових идеја и развој организација могу да се пријаве организације цивилног друштва које се баве неком од следећих тема:

* подршка демократском развоју;
* унапређење, заштита и промоција људских права;
* развој локалне заједнице;
* заштита и унапређење животне средине и климатске промене;
* унапређење запошљивости;
* јавне политике усмерене ка младима;
* социјална укљученост осетљивих група;
* медијска права и слободе;
* родна равноправност;
* пољопривреда и рурални развој;
* права потрошача;
* политика конкуренције;
* урбане и транспортне политике;
* безбедност хране;
* рибарство;
* развој туризма и
* друге области од значаја за заједницу у којима се остварују циљеви и очекивани резултати овог програма донација.

## 2.3. Структура Програма

Подршка у оквиру Програма донација за покретање нових идеја и развој организација подразумева:

1. финансијску подршку за спровођење пројеката;
2. експертску и менторску подршку током спровођења пројеката.

### 2.3.1. Финансијска подршка

Организације могу да конкуришу за финансијску подршку за пројекте у максималној вредности до **117.000,00 РСД.**

Период трајања пројекта је **три месеца**.

**Програм донација за покретање нових идеја и развој организација је** **стално отворен и током 2024. године биће подржано до 35 пројеката организација цивилног друштва.**

У оквиру Програма донација за покретање нових идеја и развој организација (2023 – 2026), организација цивилног друштва **може добити финансијску подршку највише два пута.**

Подршка у оквиру овог програма не искључује подршку у оквиру осталих позива ЕУ Ресурс центра (нпр. донације за јавно заговарање и учешће грађана, донације за неодложну подршку).

БОШ, Новосадска новинарска школа, Ужички центар за права детета и организација ENECA задржавају право да не доделе сва расположива средства у случају недовољног броја квалитетних предлога пројеката.

### 2.3.2. Тренинзи и менторска подршка

Организације које добију донацију у оквиру Програма донација за покретање нових идеја и развој организација имаће на располагању **менторску подршку и могућност похађања тренинга који се организују у оквиру ЕУ Ресурс центра.** Ова врста подршке је усмерена ка организационом развоју ОЦД кроз подршку даљем развоју капацитета за програмско и финансијско управљање пројектима. Подршка је, такође, усмерена ка стицању нових знања и вештина подржане ОЦД у конкретним јавним политикама које су у фокусу рада ОЦД, а које су везане за реформске процесе у оквиру приступања Србије Европској унији.

# 3. Правила и услови за учешће у Програму донација за покретање нових идеја и развој организација

Овим смерницама се дефинишу правила и услови за учешће који се односе на:

* организације цивилног друштва које се могу пријавити за учешће;
* активности које могу да буду подржане и
* дозвољене и недозвољене трошкове.

## 3.1. Општи услови за учешће

Подршка је **намењена организацијама цивилног друштва** које су регистроване као удружења, фондације или задужбине, у складу са важећим Законом о удружењима или Законом о задужбинама и фондацијама.

Очекује се да принципи родне равноправности, недискриминације и једнаких шанси, тамо где је то могуће и мери у којој је могуће, прожимају циљеве, очекиване резултате и све активности предложених пројеката.

### 3.1.1. Носилац пројекта

**Ко је носилац пројекта?**

Носилац пројекта је организација цивилног друштва која подноси предлог пројекта. Носилац пројекта преузима правну одговорност за спровођење активности на пројекту, у складу са правилима представљеним у овим смерницама, правилима ЕУ, постојећим добрим праксама и правним оквиром који регулише програмско и финансијско управљање пројектима у Србији.

**Критеријуми за носиоце пројекта**

Организација цивилног друштва која конкурише за подршку у оквиру програма донација за покретање нових идеја и развој организација **може бити носилац пројекта** ако испуњава следеће **техничке критеријуме:**

* да је правно лице;
* да је непрофитна организација;
* да је организација регистрована у складу са важећим Законом о удружењима[[1]](#footnote-1) или Законом о задужбинама и фондацијама[[2]](#footnote-2) и;
* да има управљачке капацитете, професионалне компетенције и квалификације потребне за успешно извршавање предложених активности;
* да годишњи промет организације не прелази 20.000 ЕУР-а у последње две године.

**Носилац пројекта не може бити** представништво стране организације цивилног друштва или међународне организације, као ни образовна установа, орган државне управе, медиј (осим ако је издавач медија регистрован као удружење, фондација или задужбина, јер у том случају пројекат подноси издавач), нити било које правно лице које је профитног карактера (компаније, акционарска друштва, предузетници и сл.).

## 3.2. Активности за које се може тражити подршка

Кроз овај програм ће бити подржане активности којима се оснажује улога ОЦД које покрећу нове идеје у процесу приступања Србије Европској унији, и којима се развијају интерни капацитети организације.

Неопходно је да подржане активности буду засноване на: а) **потреби за развијањем нових идеја** ради решавања одређеног изазова или коришћења развојног потенцијала заједнице у оквиру приступања Србије ЕУ и б) **развоју интерних капацитета** (знања и вештина) неопходних за подршку текућим реформским процесима.

**Шта очекујемо од успешних предлога пројеката?**

Следеће активности **су прихватљиве**:

1. **израда различитих стратегија и планова**, као и увођење иновативних алата и метода које ће допринети интерном јачању капацитета и даљем унапређењу организације (нпр. стратешки план организације, комуникациона стратегија организације, план финансијског управљања);
2. **различите врсте кампања** које воде ка изменама у стратешком и нормативном оквиру рада организације или унапређењу њене структуре и постојећих пракси деловања (нпр. кампања на друштвеним мрежама, кампања јавног заговарања);
3. **прикупљање доказа, података и информација** потребних за развијање аргумената за решавање проблема и коришћење развојних потенцијала заједнице (нпр. спровођење истраживања, анализа, израда предлога јавних политика);
4. **комуникационе активности** које прате активности ОЦД за решавање проблема или коришћење развојних потенцијала заједнице у процесу приступања Србије ЕУ (нпр. информативне и промотивне кампање, израда и надоградња сајта и сл.).

Листа наведених активности није коначна. Прихватљиве су и друге активности уколико се њима доприноси остваривању очекиваних резултата и постизању циљева Програма донација за покретање нових идеја и развој организација.

Следеће активности **нису дозвољене и не могу бити подржане**:

1. активности којима се остварује профит;
2. активности ОЦД за које је већ обезбеђено финансирање из других извора;
3. организација тренинга и обука које су доступне у оквиру ЕУ Ресурс центра;
4. појединачно учешће чланова или запослених у организацији на конференцијама, семинарима и радионицама које нису у вези са остваривањем очекиваних резултата и циљева овог програма;
5. иницијативе повезане са подршком политичким партијама и актерима који учествују на изборима;
6. иницијативе усмерене на верске заједнице и њихове активности;
7. активности којима се пружа подршка организацији протеста, блокада и осталих активности којима се може нарушити јавни ред;
8. иницијативе које својим активностима дискриминишу било коју групу грађана/ки.

## 3.3. Дозвољени и недозвољени трошкови

### 3.3.1. Шта су дозвољени трошкови?

Дозвољени трошкови су сви трошкови у вези са спровођењем пројектних активности који су предвиђени предлогом буџета пројекта и одобрени у поступку селекције, као што су:

* **хонорари за спољне сараднике** - спољним сарадницима се сматрају особе које нису чланови тима организације која подноси пројекат. Сарадници се могу исплатити на основу уговора о ауторском делу, уговора о делу или фактуре. Спољни сарадници се могу ангажовати за израду истраживања, анализе, стратегије организације, услуге израде или редизајна сајта организације итд;
* **трошкови којима се подстиче видљивост пројекта** - ови трошкови односе се на оглашавање на друштвеним мрежама и у медијима (трошкови објава и закупа медијског простора, нпр. огласи, објаве), штампање промотивног материјала (нпр. флајери, брошуре);
* **трошкови спровођења пројектних активности** – ови трошкови се односе на трошкове спровођења програма, радионица, семинара, као што су трошкови најма простора и опреме, кетеринг, путни трошкови за локални и међуградски превоз. Плаћања могу бити преко уговора или фактуре.

### 3.3.2. Шта су недозвољени и неприхватљиви трошкови?

Следеће врсте трошкова нису прихватљиве:

* **порез на додату вредност (ПДВ) -** потребно је да трошкови буду приказани без ПДВ-а. Сви остали трошкови у предлогу буџета, који у себи не садрже ПДВ већ остале врсте пореза, морају да буду представљени у бруто износима (на пример: хонорари спољних сарадника);
* плате и хонорари за чланове пројектног тима;
* банкарски трошкови;
* трошкови књиговодствених услуга;
* канцеларијски материјал;
* набавка опреме (нпр. компјутер, лаптоп, штампач)
* камате и други дугови који су настали пре почетка пројекта и у току трајања пројекта;
* куповина аутомобила или непокретности, финансирање грађевинских радова на непокретностима у власништву носиоца пројекта или над којима носилац пројекта остварује право закупа;
* финансирање или делимично финансирање активности јавних власти и корисника буџета Републике Србије;
* плате и хонорари службеника јавне управе за активности које спадају у њихов редован посао;
* финансијска подршка која се планира за подршку другим организацијама цивилног друштва у форми донације.

# 4. Правила за подношење предлога пројеката у оквиру Програма донација за покретање нових идеја и развој организација

## 4.1. Како поднети предлог пројекта?

Подношење предлога пројеката за учешће у Програму донација за покретање нових идеја и развој организација **врши се искључиво електронским путем**, a предлози пројеката који буду достављени на други начин (поштом или лично) неће бити разматрани.

Подношење предлога пројеката врши се код националног или регионалног ЕУ Ресурс центра који покрива округ из ког долази организација која подноси предлог пројекта:

|  |  |  |
| --- | --- | --- |
| **Округ у ком је седиште организације** | **Регионални/Национални ресурс центар код кога се подноси предлог пројекта\*** | **Имејл или линк на који се шаљу предлози пројеката** |
| **Сремски, Јужно-бачки, Западно-бачки, Северно-бачки, Северно-банатски, Средње-банатски и Јужно-банатски** | **Новосадска новинарска школа *(регионални ресурс центар)*** | grantovi@novinarska-skola.org.rs |
| **Град Београд, Подунавски, Браничевски, Шумадијски, Поморавски, Расински** | **Београдска отворена школа *(национални ресурс центар)*** | [ЛИНК](https://pozivi.bos.rs/call/386bdd1b-c652-4226-ade7-5591eaaae25c) |
| **Мачвански, Колубарски, Златиборски, Моравички, Рашки** | **Ужички центар за права детета *(регионални ресурс центар)*** | prijava@regioeurc.ucpd.rs |
| **Борски, Зајечарски, Нишавски, Пиротски, Топлички, Јабланички, Пчињски** | **ЕNECA *(регионални ресурс центар)*** | prijava@regioeurc.eneca.org.rs |

\**Национални ресурс центар задржава право да додели донације организацијама које предлоге пројеката подносе код регионалних ресурс центара уколико број подржаних пројеката од стране регионалних ресурс центара превазилази предвиђен број донација.*

## 4.2. Неопходна документација за подношење предлога пројеката

За пријаву предлога пројекта потребно је приложити документацију:

**Анекс 1: Пријавни формулар**

**Анекс 2: Предлог буџета**

**Анекс 3: Изјава носиоца пројекта**

За пријаву се **обавезно** користе горенаведени обрасци који се могу преузети са овог [**ЛИНКА**](https://euresurscentar.bos.rs/sr/donacije-za-pokretanje-novih-ideja-i-razvoj-organizacija/29/76/poziv-za-dodelu-donacija-za-pokretanje-novih-ideja-i-razvoj-organizacija-.html).

## 4.3. Рок за подношење предлога пројеката

**НЕ ПОСТОЈИ ВРЕМЕНСКИ РОК за подношење предлога пројеката у оквиру Програма донација за покретање нових идеја и развој организација**.

## 4.4. Додатне информације

Заинтересоване организације могу да добију додатна појашњења у вези са позивом и условима учешћа у овом програму слањем имејла или путем телефона:

|  |  |
| --- | --- |
| **Национални/Регионални ЕУ Ресурс центар код кога се подноси предлог пројекта** | **Контакт подаци** |
| **Београдска отворена школа** | euresurscentar@bos.rs060 655 19 01 |
| **Новосадска новинарска школа** | grantovi@novinarska-skola.org.rs021 42 41 64 |
| **Ужички центар за права детета** | prijava@regioeurc.ucpd.rs064 121 9997 |
| **Организација ENECA** |  prijava@regioeurc.eneca.org.rs062 528 228 |

**ВАЖНА НАПОМЕНА:** У циљу обезбеђивања једнаких услова за све организације цивилног друштва које се пријављују за учешће, **Београдска отворена школа и партнери на пројекту не могу да дају мишљење о циљевима, очекиваним резултатима и активностима појединачних предложених пројектних идеја**, као и о другим елементима предлога пројеката поднетих у оквиру Програма донација за покретање нових идеја и развој организација.

# 5. Оцена предложених предлога пројеката

## 5.1. Критеријуми за оцену предлога пројеката

Организације цивилног друштва које управљају радом ЕУ Ресурс центра ће формирати Комисију за евалуацију предлога пројеката (у даљем тексту: Комисија). Комисија ће бити сачињена од експерата из области европских интеграција, развоја цивилног друштва и учешћа ОЦД у процесима доношења одлука и унапређења јавних политика. Поднети предлози пројеката ће бити оцењени у складу са следећим критеријумима:

|  |  |
| --- | --- |
| **Критеријуми за оцењивање пријављених предлога пројеката** | **Максимална оцена** |
| Релевантност предлога пројекта у односу на потребе организације у контексту развоја интерних капацитета и развоја нових идеја:* веза између предложених активности и даљег организационог развоја подносиоца пројекта је јасно објашњена;
* потенцијал развијања нових идеја подносиоца пројекта је јасно назначен.
 | 10 |
| Релевантност предлога пројекта у односу на идентификоване тематске области и конкретне реформе у процесу приступања Србије ЕУ: * предлог пројекта јасно указује да је идентификовани проблем којим се организација бави од значаја за реформски процес у оквиру приступања Србије ЕУ.
 |  5 |
| Кохерентност и реалистичност предлога пројекта:* веза између предложених активности и циљева предлога пројекта је јасна (активности доприносе остваривању циљева);
* предложени предлог пројекта је реалистичан и може бити спроведен у утврђеном временском оквиру.
 | 10 |
| Одрживост решења везаних за развој интерних капацитета, тј. развој нових идеја:  * предлог пројекта јасно објашњава на који начин ће реализоване активности допринети даљем развоју интерних капацитета организације.
 | 5 |
| **Укупан максималан број поена** |  **30** |

## 5.2. Обавештавање о резултатима конкурса

Подносилац пријаве ће бити обавештен о резултатима у року који не може бити дужи од 60 дана од дана подношења предлога пројекта. Обавештење о резултатима ће бити постављено на сајтовима пројекта ([euresurscentar.bos.rs](https://euresurscentar.bos.rs/)), БОШ-а и регионалних ЕУ Ресурс центара (Новосадска новинарска школа, организација ENECA и Ужички центар за права детета).

## 5.3. Стандардна правила и праксе Европске уније

Организације које буду учествовале у Програму донација за покретање нових идеја и развој организација ће бити у обавези да примењују стандардна правила и праксе за спровођење пројеката које се примењују у Европској унији, што ће бити регулисано кроз уговоре које ће ОЦД потписати са БОШ-ом, Ужичким центром за права детета, Новосадском новинарском школом и организацијом ENECA.



1. Закон о удружењима (Сл. гласник РС", бр. 51/2009, 99/2011 - др. закони и 44/2018 - др. закон) [↑](#footnote-ref-1)
2. Закон о задужбинама и фондацијама (Сл. гласник РС", бр. 88/2010, 99/2011 - др. закон и 44/2018 - др. закон) [↑](#footnote-ref-2)